Vasszécseny Község Önkormányzat Képviselő-testületének 6/2021. (VIII. 31.) önkormányzati rendelete
a szociális ellátásokról

Vasszécseny Község Önkormányzatának Képviselő-testülete a szociális igazgatásról és szociális ellátásokról szóló 1993. évi III. törvény 10. § (1) bekezdésében, 25. § (3) bekezdés b) pontjában, 26. §-ban, 32. § (1) bekezdés b) pontjában, (3) bekezdésében, 45. § (1) bekezdésében, 48. § (4) bekezdésében, 92. § (1)-(2) bekezdésében, 115. § (3) bekezdésében és a 132. § (4) bekezdésének g) és d) pontjában kapott felhatalmazás alapján az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában szabályozott feladatkörében eljárva, a következőket rendeli el:

I. FEJEZET
Az ellátások igénylésének, kifizetésének, folyósításának, valamint ellenőrzésének általános szabályai
1. §(1) Az e rendeletben szabályozott pénzbeli és természetbeni ellátásokra való jogosultság megállapítása iránti kérelmet az erre a célra rendszeresített és jelen rendelet mellékleteként meghatározott formanyomtatványokon kell benyújtani:
· a) települési támogatás és rendkívüli települési támogatás igénylésére vonatkozó formanyomtatványt a 2. melléklet,
· b) köztemetés iránti formanyomtatványt a a 3. melléklet,
· c) szociális étkeztetés igénylésére vonatkozó formanyomtatványt a 4. melléklet tartalmazza.
· d) szociális célú tűzifa támogatás igényléséhez szükséges formanyomtatványt az 5. melléklet tartalmazza
(2) A képviselő-testület hatáskörébe tartozó szociális és gyermekjóléti ellátásokra irányuló kérelmeket a Vasszécsenyi Közös Önkormányzati Hivatalnál (9763 Vasszécseny, Petőfi S. u. 11.) kell benyújtani.
(3) A kérelmező - figyelemmel a szociális igazgatásról és szociális ellátásokról szóló 1993. évi III. törvény (továbbiakban: Szoctv.) 4. § (1) bekezdés a) és b) pontjaiban meghatározott jövedelemre és vagyonra - a kérelme benyújtásakor köteles saját maga, illetve családja és háztartása jövedelmi, vagyoni viszonyairól igazolást csatolni vagy amennyiben ez nem alkalmazható, akkor jövedelmi, vagyoni viszonyairól büntetőjogi felelőssége tudatában nyilatkozatot tenni. A nyilatkozatban foglaltak valódiságát az eljáró hatóság ellenőrizheti.
(4) Sürgős szükség esetén – ha az igénylő életkörülményei az azonnali segítséget indokolják – a támogatás bizonyítási eljárás nélkül, az igénylő nyilatkozata alapján megadható, a bizonyítékok utólagos csatolása mellett.
2. §(1) A települési támogatás, a rendkívüli települési támogatás a köztemetés és a szociálisan rászoruló személy részére biztosítandó étkeztetés elbírálása a polgármester hatáskörébe tartozik.
(2) A polgármester a képviselő-testülettől kapott átruházott hatáskörben hozott döntéseiről a képviselő-testületet a soron következő ülésén tájékoztatja.
(3) Az elemi kár esetén nyújtandó rendkívüli települési támogatás megállapításáról a képviselő-testület rendkívüli képviselő-testületi ülésén dönt.
(4) A családsegítés, a házi segítségnyújtás iránti kérelmeket a Pálos Károly Szociális Szolgáltató Központ és Gyermekjóléti Szolgálathoz kell benyújtani (9700 Szombathely, Széll K. u. 4.), amelyek elbírálása az intézményvezető hatáskörébe tartozik.
3. §(1) A települési és rendkívüli települési támogatás adható
· a) eseti jelleggel vagy
· b) meghatározott időszakra havi rendszerességgel.
(2) A települési és rendkívüli települési támogatás adható
· a) természetben vagy
· b) pénzbeli ellátás formájában.
(3) Az eseti jelleggel nyújtott települési és rendkívüli települési támogatás összege - az elemi kár esetén nyújtandó, valamint a lakhatási kiadásokhoz kapcsolódó hátralékot felhalmozó személyek részére nyújtandó rendkívüli települési támogatás kivételével - alkalmanként nem haladhatja meg az öregségi nyugdíj mindenkori legkisebb összegének kétszeresét.
(4) A meghatározott időszakra havi rendszerességgel nyújtott települési és rendkívüli települési támogatás havi összege nem haladhatja meg a 15.000 Ft-ot.
(5) A havi rendszerességgel vagy eseti jelleggel nyújtott lakhatáshoz kapcsolódó települési támogatás kifizetése elsősorban a közüzemi szolgáltató részére utalással történik.
(6) A lakhatáshoz kapcsolódó rendszeres kiadások viseléséhez nyújtott települési támogatás a kérelmezőt a kérelem benyújtása hónapjának első napjától illeti meg,
(7) Az eseti jelleggel nyújtott települési és rendkívüli települési támogatás a polgármester döntését követő 5 napon belül, a havi rendszerességgel megállapított támogatás első alkalommal a polgármester döntését követő 5 napon belül, a további támogatás minden hónap 5. napjáig kerül kifizetésre házipénztárból.
4. §(1) A polgármester a települési és a rendkívüli települési támogatás felhasználását ellenőrizheti.
(2) A polgármester települési és a rendkívüli települési támogatást megállapító határozatában meghatározhatja a támogatással való elszámolás feltételeit és módját. Amennyiben a támogatásban részesített személy az előírt számadási kötelezettségnek határidőre nem tesz eleget, és a megállapító határozat alapján további támogatásra is jogosult lenne, a támogatás kifizetését fel kell függeszteni. Az elszámolás elmulasztása esetén kérelmező további települési támogatásra nem jogosult.
(3) Amennyiben a rendszeres és eseti jelleggel települési és rendkívüli települési támogatásban részesülő személy lakcíme a támogatás folyósításának időtartama alatt megváltozik, vagy a jogosult meghal, a változás, illetve a haláleset hónapjára eső támogatást teljes összegben kell folyósítani, de a támogatás további folyósítását meg kell szüntetni.
5. §A polgármester a Szoctv. 17. §-ában szabályozott esetben a jogosulatlanul és rosszhiszeműen igénybe vett települési támogatás összegének megtérítését – amennyiben a kérelmező családjában az egy főre jutó havi nettó jövedelem nem éri el az öregségi nyugdíj legkisebb összegének 180 %-át – a települési támogatást igénybe vevő kérelmére méltányosságból elengedheti vagy csökkentheti vagy a települési támogatás összegének megtérítésére maximum tizenkét havi részletfizetést biztosíthat.

II. FEJEZET
Pénzbeli szociális ellátások
1. Települési támogatás
6. §Települési támogatás nyújtható
· a) a lakhatáshoz kapcsolódó rendszeres és eseti költségek viseléséhez,
· b) gyógyszerköltségek enyhítésére
· c) karácsonyi támogatásként évente egyszeri alkalommal azoknak a személyeknek, akik a tárgy évben vagy azt megelőzően betöltik a 65. életévüket. 6. melléklet
7. §(1) A lakhatáshoz kapcsolódó rendszeres kiadások viseléséhez nyújtott települési támogatás a szociálisan rászoruló háztartások részére a háztartás tagjai által lakott lakás, vagy nem lakás céljára szolgáló helyiség fenntartásával kapcsolatos rendszeres kiadásaik viseléséhez, elsősorban a villanyáram-, a víz- és a gázfogyasztás költségeihez nyújtható.
(2) Tüzelőanyag beszerzéséhez eseti jellegű pénzbeli vagy természetbeni támogatás biztosítható.
(3) Lakhatáshoz kapcsolódó települési támogatásra jogosult az a személy, akinek háztartásában az egy főre jutó havi nettó jövedelem nem éri el az öregségi nyugdíj mindenkori legkisebb összegének 300%-át, egyedül élő esetén az öregségi nyugdíj mindenkori legkisebb összegének 350%-át, és a kérelem benyújtását megelőző hónapban az (1) bekezdésben megjelölt díjakra fizetett kiadása meghaladja a háztartás nettó összjövedelmének a 10%-át.
(4) A lakhatáshoz kapcsolódó települési támogatást a lakásfenntartással összefüggő azon rendszeres kiadásokhoz kell nyújtani, amelyek megfizetésének elmaradása a kérelmező lakhatását a legnagyobb mértékben veszélyezteti.
(5) Lakhatással kapcsolatos települési támogatás ugyanazon lakásra csak egy jogosultnak állapítható meg, függetlenül a lakásban élő személyek és háztartások számától.
(6) A természetben nyújtott lakhatással kapcsolatos települési támogatás a közüzemi szolgáltatóval szerződésben álló személy részére állapítható meg.
(7) A jogosultság megállapítása iránti kérelemhez mellékelni kell a jövedelemigazoláson túl a lakhatással kapcsolatos kiadásokat igazoló havi közüzemi számlákat.
8. §(1) Gyógyszer költségeinek enyhítésére települési támogatásra jogosult az a szociálisan rászorult személy, akinek a családjában az egy főre jutó nettó havi jövedelem nem haladja meg a mindenkori öregségi nyugdíj legkisebb összegének 300 %-át, egyedül élő esetén 350 %-át és a havi gyógyszerköltségének összege meghaladja a családban az egy főre jutó jövedelem 12 %-át.
(2) Magas gyógyszerköltségre tekintettel kért települési támogatás nem állapítható meg annak, aki alanyi vagy normatív jogcímen közgyógyellátásra jogosult.
(3) Gyógyszerköltségre tekintettel személyenként évente legfeljebb 4 alkalommal adható támogatás, melynek összege alkalmanként nem haladhatja meg az igazolt gyógyszerköltség 50 %-át.
(4) A jogosultság megállapítása iránti kérelemhez mellékelni kell a jövedelemigazoláson túl a havi gyógyszerszükségletet tanúsító háziorvosi igazolást, valamint ha a gyógyszerköltséget ez nem tartalmazza a gyógyszertár igazolását a gyógyszerek értékéről.
9. §(1) A 6. § c) pontja szerinti támogatás maximálisan adható összege 8.000 Ft.
(2) A támogatásra az jogosult, akinek családjában az egy főre jutó havi jövedelem nem haladja meg a mindenkori öregségi nyugdíjminimum 400 %-át.
(3) A támogatás iránti kérelmet jövedelem igazolással együtt december 15. napjáig lehet benyújtani.
(4) A karácsonyi támogatás összege az év utolsó negyedévében kerül kifizetésre.

2. Rendkívüli települési támogatás
10. §(1) A képviselő-testület rendkívüli települési támogatásban részesíti a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személy, család, akinek családjában az egy főre jutó havi nettó jövedelem - az elemi kár esetén nyújtandó rendkívüli települési támogatás kivételével - nem éri el az öregségi nyugdíj legkisebb összegének 320%-át, egyedül élőnél a 370%-át.
(2) Létfenntartási gondnak tekintendő különösen:
· a) megfelelő élelmezés hiánya,
· b) a lakhatás elvesztésének veszélye,
· c) a közüzemi szolgáltatás megszűnésének veszélye díjtartozás miatt,
· d) aktív korúak ellátásában részesülő személy;
· e) nyugdíjbiztosítási szervektől ellátásban részesülő személy, ha az ellátás havi összege az öregségi nyugdíj legkisebb összegét nem haladja meg
· f) 1 hónapot meghaladó táppénzes állomány,
· g) a megfelelő ruházkodás hiánya,
· h) gyermekét vagy gyermekeit egyedülállóként nevelő szülő;
· i) munkahely létesítése esetén első alkalommal, a munkába járáshoz szükséges bérlet megvásárlásának nehézsége,
· j) gyermek születése,
· k) gyermek, fiatal felnőtt iskoláztatása, illetve gyermek óvodakezdése,
· l) óvodai, iskolai étkeztetés megfizetésének nehézségei,
· m) nevelésbe vett gyermek családjával való kapcsolattartás,
· n) hátrányos és halmozottan hátrányos gyermek,
· o) fogyatékos vagy tartósan beteg családtag sajátos ellátási igényének kielégítése, fejlesztése vagy rehabilitációjának biztosítása
· p) napi megélhetési gondok
(3) Létfenntartást veszélyeztető rendkívüli élethelyzet:
· a) elemi kár,
· b) baleset,
· c) haláleset,
· d) jövedelem igazolt elvesztése;
· e) hosszantartó (3 hónapot meghaladó) súlyos betegség,
· f) válsághelyzetben lévő várandós anya gyermekének megtartása,
· g) gyermek családba való visszakerülésének elősegítése.
(4) A rendkívüli települési támogatás iránti kérelemhez mellékelni kell a jövedelemigazoláson túl a rendkívüli élethelyzet bekövetkeztét bizonyító igazolást, nyilatkozatot, így különösen
· a) keresőképtelenséget alátámasztó orvosi vagy kórházi igazolást,
· b) lakhatási kiadásokkal összefüggő felhalmozott hátralék esetén a közüzemi szolgáltató által kiállított igazolás,
· c) terhesgondozásról szóló igazolást,
· d) gyermek születése esetén a gyermek születési anyakönyvi kivonatát,
· e) elemi kár esetén nyilatkozatot a várható helyreállítási költségek összegéről,
· f) étkeztetést biztosító intézmény igazolását a térítési díj, illetve a fennálló hátralék összegéről,
· g) a tanulói vagy hallgatói jogviszony fennállását igazoló, az adott tanévre vonatkozó iskolalátogatási, illetve hallgatói jogviszony igazolást.
· h) munkahely létesítéséhez nyújtott önkormányzati támogatás esetén a munkaszerződést vagy a munkáltató kérelmező alkalmazásáról szóló nyilatkozatát
· i) a fogyatékos vagy tartósan beteg személy sajátos ellátási igényének kielégítése, fejlesztése vagy rehabilitációjának biztosítása esetén a fogyatékossági támogatásról vagy magasabb összegű családi pótlékról szóló határozatot vagy igazolást.
11. §(1) A fiatal felnőtt részére iskoláztatással összefüggő rendkívüli települési támogatás legfeljebb a jogosult 23. életévének betöltéséig és abban az esetben állapítható meg, ha közép- vagy felsőfokú oktatási intézmény nappali tagozatán tanul.
(2) Iskoláztatásra tekintettel kért rendkívüli települési támogatás nem állapítható meg annak, aki jogszabály rendelkezése folytán vagy más forrásból ingyenes tankönyvellátásra jogosult.
12. §(1) Rendkívüli települési támogatásban részesíthető az elhunyt vasszécsenyi állandó lakóhellyel rendelkező hozzátartozója vagy a temetésről gondoskodó más személy, aki az elhunyt személy temetéséről gondoskodott, de arra nem volt köteles, illetve tartásra köteles hozzátartozó, ha a temetési költségek viselése a saját, illetve a családja létfenntartását veszélyezteti, ha a személy, család esetében az egy főre jutó havi nettó jövedelem nem éri el az öregségi nyugdíj legkisebb összegének 350 %-át, egyedül élőnél a 400 %-át.
(2) Az (1) bekezdésben szabályozott települési támogatás iránti kérelemhez mellékelni kell:
· a) a jövedelemigazolásokat, illetve nyilatkozatokat,
· b) az eltemettető nevére szóló temetési számlák hitelesített másolati példányát,
· c) amennyiben a haláleset nem Vasszécsenyben történt, a halotti anyakönyvi kivonat másolatát.
(3) A helyben szokásos legolcsóbb temetés összege 250.000,- Ft.
(4) A támogatás összege megegyezik az öregségi nyugdíj mindenkori legkisebb összegének kétszeresével.
(5) Az (1) bekezdésben szabályozott rendkívüli települési támogatás iránti kérelmet a haláleset anyakönyvezését követő 30 napon belül lehet benyújtani.
13. §Tartósan beteg vagy fogyatékos személy sajátos ellátási igényének kielégítése, fejlesztése vagy rehabilitációjának biztosítása érdekében a polgármester, amennyiben az önkormányzat saját intézményei vagy külön megállapodás útján a fogyatékos, illetve a tartósan beteg személy sajátos ellátási igényének kielégítését, fejlesztését vagy rehabilitációját nem tudja biztosítani a család életkörülményeinek mérlegelése során, a 10. § (1) bekezdésében foglalt jövedelem határtól eltérhet.
14. §A polgármester hivatalból, valamint a nevelési oktatási intézmény, gyámhatóság vagy más családvédelemmel foglalkozó intézmény, védőnő, természetes személy vagy a gyermekek érdekeinek védelmét ellátó társadalmi szervezet kezdeményezésére a rendeletben foglaltak figyelembevételével állapíthat meg rendkívüli települési támogatást.


III. FEJEZET
Természetben nyújtott szociális ellátások
3. Szociális célú tűzifa támogatás
15. §(1) A képviselőtestület háztartásonként legfeljebb 5 m3 szociális célú tűzifa támogatást nyújthat annak a kérelmezőnek, aki
· a) aktív korúak ellátására
· b) időskorúak járadékára
· c) - tekintet nélkül annak természetbeni vagy pénzbeli formában történő nyújtására –települési támogatásra (elsősorban a lakhatáshoz kapcsolódó rendszeres kiadások viselésével kapcsolatos támogatásban részesülő) jogosult;
· d) a gyermekek védelméről és a gyámügyi igazgatásról szóló 1997. évi XXXI. törvényben szabályozott hátrányos helyzetű vagy halmozottan hátrányos helyzetű gyermeket nevelő család;”
· e) rendszeres gyermekvédelmi kedvezményben részesülő személy
· f) a 70 év feletti nyugdíjas
· g) akinek háztartásában az egy főre jutó havi jövedelem az öregségi nyugdíj legkisebb összegének 335 %-át, egyedül élő esetében 450 %-át nem haladja meg.”
amennyiben az általa lakott lakás fűtését fatüzelésre alkalmas berendezéssel biztosítja.
(2) A támogatás megállapítása során előnyt élveznek az (1) bekezdés a.) – d.) pontjában felsoroltak.
(3) A szociális célú tűzifa támogatás forrása a központi költségvetés alapján a belügyminiszter által az Önkormányzat számára megállapított előirányzat, kiegészítve a pályázatban meghatározott Önkormányzati saját erővel. A forrás kimerülését követően beérkezett kérelmeket el kell utasítani.
(4) A rendelkezésre álló mennyiséget meghaladó igény esetén az elbírálás során figyelembe kell venni a kérelmek beérkezési sorrendjét, valamint –az (1) bekezdés a-d) pontjában meghatározott jogosulti kört kivéve –azon belül a kérelmezők jövedelmi viszonyait.
(5) A képviselőtestület a szociális célú tűzifában részesülőtől ellenszolgáltatást nem kér.
(6) A szociális célú tűzifa igénylésére irányuló kérelmeket, legkésőbb tárgyév december 31. napjáig lehet benyújtani. Indokolt esetben a benyújtott kérelem valóságtartalma környezettanulmány készítésével ellenőrizhető.
16. §A képviselő-testület a 15. § szerinti támogatásban részesített személyek részére a szociális célú tűzifa támogatás legfeljebb 5 m3 mértékig történő kiegészítésére, az Önkormányzat saját költségvetése terhére természetbeni települési támogatást állapíthat meg.


4. Köztemetés
17. §(1) A polgármester a köztemetés költségeinek visszafizetésére az eltemettetésre köteles személy részére kérelmére – amennyiben a kérelmező családjában az egy főre jutó havi nettó jövedelem nem éri el az öregségi nyugdíj legkisebb összegét, egyedül élő esetében 170%-át – maximum tizenkét havi részletfizetési lehetőséget biztosíthat.
(2) Az első részlet visszafizetésének határideje a részletfizetést megállapító határozat jogerőre emelkedését követő hónap 15. napja.
(3) Az eltemettetésre köteles személyt kérelmére, létfenntartást veszélyeztető élethelyzete esetén a polgármester a köztemetés költségének megtérítési kötelezettsége alól részben vagy egészben mentesítheti.
(4) A köztemetés elrendelése során tekintettel kell lenni az elhunyt vallására, a temetésével kapcsolatos esetleges nyilatkozatára.

IV. FEJEZET
Személyes gondoskodást nyújtó szociális ellátások
18. §Az önkormányzat az alábbi szociális alapszolgáltatásokat biztosítja:
· a) étkeztetést a Vasszécsenyi Tündérország Óvoda és Körzeti Bölcsőde főzőkonyhájáról,
· b) házi segítség nyújtást a Pálos Károly Szociális Szolgáltató Központ és Gyermekjóléti Szolgálat intézménye útján.
· c) családsegítést a Pálos Károly Szociális Szolgáltató Központ és Gyermekjóléti Szolgálat intézménye útján.

5. Étkeztetés
19. §(1) A polgármester a szociálisan rászoruló részére a szociális törvényben foglaltak figyelembevételével napi egyszeri meleg ételt (ebédet) biztosít térítési díj ellenében. 1. melléklet
(2) Korára való tekintettel rászorulónak kell tekinteni azt a személy, aki a társadalombiztosítási nyugellátásról szóló 1997. évi LXXXI. törvény alapján a reá irányadó nyugdíj korhatárt betöltötte.
(3) Egészségi állapota miatt rászorulónak kell tekinteni azt a személyt, aki mozgásában korlátozott, krónikus, vagy akut megbetegedése miatt önmaga ellátásáról – részben vagy teljesen – nem tud gondoskodni.
(4) Fogyatékossága miatt rászorulónak kell tekinteni azt a személyt, aki a fogyatékos személyek jogairól és esélyegyenlőségük biztosításáról szóló törvény alapján fogyatékossági támogatásban részesül.
(5) Pszichiátriai betegsége, vagy szenvedélybetegsége miatt rászorulónak kell tekinteni azt a személyt, aki fekvőbeteg-gyógyintézeti kezelést nem igényel, önmaga ellátására részben képes.
(6) Egyéb okból rászorulónak kell tekinteni az aktív korúak ellátásában részesülő, valamint a közfoglalkoztatásban részt vevő személyt.
(7) Az étkezés igénybevételéhez a jogosultságot az alábbiak alapozzák meg:
· a) a 19. § (2) bekezdés esetében a társadalombiztosítási nyugellátásról szóló jövedelemigazolás vagy személyi igazolvány,
· b) a 19. § (3) és (5) bekezdés esetében a háziorvos, kezelőorvos, szakorvos igazolása,
· c) a 19. § (4) bekezdés esetében a fogyatékossági támogatásról, vagy az emelt összegű családi pótlékról szóló határozat.
· d) a 19. § (6) bekezdése esetén a jogosultságot megállapító határozatot, valamint a közfoglalkoztatási szerződést.
(8) A 19. § (7) bekezdés b) pontja szerinti igazolásnak ki kell térnie a megbetegedés, mozgáskorlátozottság fennállásának várható időtartamára. Az étkezésre való jogosultság erre az időtartamra, határozott időre állapítható meg. A jogosultság lejártát megelőzően az ellátott egészségi állapotát felül kell vizsgálni és amennyiben jogosultsága továbbra is fennáll, az ellátás – a megfelelő orvosi igazolás ismételt csatolásával – meghosszabbítható.
20. §Azon jövedelemmel nem rendelkező, egészségi állapota miatt rászorult személynek, aki mozgásában korlátozott, krónikus, vagy akut megbetegedése miatt önmaga ellátásáról – részben vagy teljesen – nem tud gondoskodni, térítésmentesen jogosult napi egyszeri meleg ételt (ebédet) igénybe venni.
21. §Az étkeztetés szociális ellátásként hivatalból is megállapítható annak az egyedül élő, jövedelemmel nem rendelkező személy részére, akinek életét, testi épségét, egészségi állapotát az ellátás elmaradása veszélyezteti.
22. §(1) A személyes gondoskodás körébe tartozó ellátást meg kell szüntetni, ha:
· a) az ellátás megállapítása határozott időre vagy feltétel bekövetkeztéig történt,
· b) az ellátott az ellátást előzetes bejelentés nélkül tartósan, legalább 2 hónapig nem vette igénybe, s ezt utólag elfogadható módon nem mentette ki,
· c) az ellátott magatartásával az ellátást lehetetlenné teszi vagy akadályozza,
· d) a személyi térítési díj megfizetését figyelmeztetés ellenére elmulasztotta, feltéve, hogy annak megfizetésére egyébként képes lenne.
(2) A személyes gondoskodást nyújtó szociális ellátás igénybevétele önkéntes.
(3) Az ellátás az ellátott személy halálával megszűnik.



6. Térítési díj
23. §(1) A 19. § (1) bekezdésében meghatározott étkeztetésért fizetendő térítési díjakat az 1. melléklet tartalmazza.
(2) A polgármester a tartósan létfenntartási gonddal küzdő, valamint létfenntartást veszélyeztető élethelyzetbe került személyt az étkeztetésért fizetendő térítési díj megfizetése alól részben vagy egészben mentesítheti.
(3) A házi segítségnyújtásért fizetendő térítési díjhoz kedvezményt és mentességet az önkormányzat nem biztosít.

25. §Ez a rendelet 2021. szeptember 11-én lép hatályba.

